



**ΔΕΛΤΙΟ ΤΥΠΟΥ** 03.07.2024

**Συμμετοχή του Γενικού Γραμματέα Έρευνας και Καινοτομίας,**

**κ. Αθανάσιου Κυριαζή**

**στο 3ο Συνέδριο Ιχθυοκαλλιέργειας 2024**

**με τίτλο: «Προσδιορίζοντας Ένα Ανθεκτικό Μέλλον».**

**Διεθνές Συνεδριακό Κέντρο Αθηνών του Μεγάρου Μουσικής, 29 Ιουνίου 2024**

Το Σάββατο, 29 Ιουνίου 2024, ο Γενικός Γραμματέας Έρευνας και Καινοτομίας, κ. Αθανάσιος Κυριαζής, συμμετείχε στο 3ο Συνέδριο Ιχθυοκαλλιέργειας 2024, με τίτλο: «Προσδιορίζοντας Ένα Ανθεκτικό Μέλλον», το οποίο υλοποιήθηκε υπό την αιγίδα του Υπουργείου Αγροτικής Ανάπτυξης και Τροφίμων, του Υπουργείου Περιβάλλοντος και Ενέργειας και του Υπουργείου Ανάπτυξης, και διεξήχθη στο Διεθνές Συνεδριακό Κέντρο Αθηνών του Μεγάρου Μουσικής.

Ο κ. Κυριαζής, στο πλαίσιο της συμμετοχής του στο Τραπέζι Εργασίας με θέμα: «Καινοτομία στην Ιχθυοκαλλιέργεια – Προηγμένη Τεχνολογία», μεταξύ άλλων, ανέφερε ότι οι υδατοκαλλιέργειες, με παρουσία 40 χρόνων στην Ελλάδα, αποτελούν ένα από τους σημαντικότερους παραγωγικούς και εξαγωγικούς κλάδους ζωικής παραγωγής της ελληνικής οικονομίας στον πρωτογενή τομέα. Πρόσθεσε δε ότι εκτός από την οικονομική συνεισφορά της, η υδατοκαλλιέργεια στη χώρα μας συμβάλλει και στην κοινωνική συνοχή, έχοντας δημιουργήσει πάνω από 12.000 άμεσες και έμμεσες θέσεις εργασίας σε παράκτιες και νησιωτικές περιοχές οι οποίες εμφανίζουν περιορισμένες εναλλακτικές προοπτικές απασχόλησης.

Στο πλαίσιο αυτό, επεσήμανε ότι είναι επιτακτική η ανάγκη επένδυσης στην έρευνα και καινοτομία, η οποία θα συμβάλει στην περαιτέρω ανάπτυξη του κλάδου των υδατοκαλλιεργειών. Για το λόγο αυτό, όπως επεσήμανε, κατά τον σχεδιασμό της Προγραμματικής Περιόδου 2021-2027, έχει γίνει πρόβλεψη για τον εν λόγω τομέα. Επίσης, και κατά την περίοδο 2014-20, υλοποιούνται 24 ενταγμένα έργα σε εθνικό επίπεδο μέσω της ειδικής δράσης «Υδατοκαλλιέργειες» συνολικού προϋπολογισμού 6,02 εκ. € και δημόσιας δαπάνης 5,7 εκ. €.

Επιπρόσθετα, όπως ανέφερε ο κ. Κυριαζής, μέσα από τη Δράση «Ερευνώ-Δημιουργώ-Καινοτομώ», χρηματοδοτούνται 8 έργα Αγροδιατροφής που σχετίζονται με ιχθυοκαλλιέργειες, συνολικού προϋπολογισμού περίπου 8 εκ. € στα οποία συμμετέχουν 41 φορείς, 20 ερευνητικοί και 21 επιχειρήσεις.

Ταυτόχρονα, παρατήρησε ότι στον Εθνικό Οδικό Χάρτη των Ερευνητικών Υποδομών περιλαμβάνεται και χρηματοδοτείται με 4 εκ. € περίπου, κατανεμημένη ερευνητική υποδομή για τη μελέτη και αειφόρο εκμετάλλευση των Θαλάσσιων Βιολογικών Πόρων, με συντονιστή το Ελληνικό Κέντρο Θαλασσίων Ερευνών, με αποστολή την υποστήριξη της «Γαλάζιας Ανάπτυξης» στην Ελλάδα, αναπτύσσοντας υψηλής ποιότητας εγκαταστάσεις και υπηρεσίες για τη μελέτη και βιώσιμη εκμετάλλευση των θαλάσσιων βιολογικών πόρων στην Ανατολική Μεσόγειο. Μεταξύ των εγκαταστάσεων της Υποδομής, περιλαμβάνονται και εγκαταστάσεις πειραματικής υδατοκαλλιέργειας που υποστηρίζουν την έρευνα αιχμής του κλάδου.

Επεσήμανε, ακόμη, ότι η ΓΓΕΚ, μέσω συνεργασίας με το Υπουργείο Αγροτικής Ανάπτυξης & Τροφίμων, στο πλαίσιο της διαμόρφωσης της Εθνικής Στρατηγικής Έρευνας Τεχνολογικής Ανάπτυξης και Καινοτομίας της ΠΠ 2021-2027 αλλά και των υποδομών της χώρας, εξασφαλίζει την απαραίτητη χρηματοδότηση σε βάθος χρόνου. Αντίστοιχες συνεργασίες σε σχετικά θέματα έχει αναπτύξει η Γραμματεία και με το Υπουργείο Ναυτιλίας και Νησιωτικής Πολιτικής, καθώς και με το Υπουργείο Περιβάλλοντος και Ενέργειας.

Τέλος, ο κ. Κυριαζής παρατήρησε ότι συνολικά η Ελλάδα έχει παρουσιάσει αρκετά σημάδια βελτίωσης προς την σωστή κατεύθυνση, διαμορφώνοντας ένα θετικό περιβάλλον για την ανάπτυξη μιας βιώσιμης και ανταγωνιστικής υδατοκαλλιέργειας η οποία θα είναι σε θέση να συνεισφέρει στην κλιματική ουδετερότητα, τη μηδενική ρύπανση, την ανάπτυξη της κυκλικής οικονομίας και τη διασφάλιση θρεπτικών και υγιεινών τροφίμων.